"Setswana Puo ya Gae (HL)/P2 9 DBE/Ngwanaitseele 2022 NSC – Kaedi ya go Tshwaya POTSO 8: POTSO YA TLHAMO OMPHILE UMPHI MODISE – DPS Monyaise ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa.  Ke boammaaruri jo bo ka se ganediweng ka gope gore botlhoko ga bo ke bo nnela ruri mo mothong, ka yo o simololang ka botlhoko o feleletsa ka monate.  Motlalepule o simolola leeto la botshelo ka kgaratlho fa a goroga mo Gauteng, mo lekolwane la tedutsebeng le neng la mo kgokgontsha ka lenyatso le dikgobo mo boemelasetimeleng. Tiragalo e, e ne ya tlisa kutlobotlhoko mo go ena e sa ntse e le satlabošane mo Gauteng.  Kwa femeng ya mesese kwa Doornfontein kwa a dirang gona, makgarebe a a dirang le Motlalepule a ne a sa mmatle mme mongwe a mo loma tsebe gore ba mo logela leano. Se ke netefaletso e e supang fa botshelo jwa gagwe jwa majako bo simolotse ka botlhoko e bile a patelesega go nna motshelaesi.  O fudugela kwa difoleteng ntekwane o ya go tsena mo matlhotlhapelong. Thandi o mo rulaganyetsa lekau la tedu tsa katse go mmetelela gonne a ne a mo gaisa ka bontle, mme basetsana ba bangwe ba sa tlhole ba mo kgobokanela jaaka pele. Motlalepule o ne a ima ngwana wa mosimane. Se, se ne sa mo ketefaletsa botshelo le go mo utlwisa botlhoko ka jaana a ne a santse a simolola go ikgobokanyetsa le go ithulaganyetsa botshelo ka go tla majako.  O ne a patelesega go isa ngwana kwa legaeng la kgodisetso kwa Olanti kgatlhanong le maikutlo a gagwe ka thuso ya mosadimogolo MmaSebolai. Go isa ngwana kwa legaeng go ne ga etegetsa kutlobotlhoko ka a tswile kwa teng a putsaputsa dikeledi.  Morago ga ngwaga di le pedi Motlalepule o nyalwa ke lekawana la Thaba Ntsho. Ba tshegofadiwa ka ngwana wa mosetsana e bong Mosidi fela ga a tswale phatlha ya ga morwae wa leitibolo. MmaMosidi ga a upololele mogatse sephiri sa gore o na le ngwana wa petelelo, mme o mo kopa gore ba ithuele ngwana wa mosimane ka maipato a go busetsa morwae yo a mo isitseng kwa kgodisetsong kwa gae. Se, se senola kutlobotlhoko e e bontshang gore go ne go na le karolo nngwe e e tlhaelang mo botshelong jwa ga MmaMosidi le fa a ne a itumetse mo lenyalong.  Morago ga lobaka, Motlalepule o ya go batla ngwana kwa kgodisetsong ya bana, mme ga a mo fitlhelele ka bonako ka a itse gore o batla mang tota. O lebelela ngwana mongwe le mongwe ka fa morago ga tsebe, e re fa a lemoga gore ga a na letshwao a ngongoregele bokimanyana, bontshonyana kgotsa bosesanyane. Seno ke matlhotlhapelo a MmaMosidi a neng a itemogela ona.  Moso mongwe le mongwe fa monna a ya tirong o sala a ya go batlana le morwae. O ne a tlhola bana ka fa morago ga ditsebe fa a ka lemoga gore ba mo dingwageng tsa ga Omphile. Batsadi ba ne ba tshosa bana ka ena e bile ba mmitsa 'Dinalana'. A matlhotlhapelo e le ruri go sotlwa ke batho o tshela nabo.  Motlhang MmaMosidi a neng a jetse nala kwa gae, a bona basimane ba Matile ba tlile go tsaya lefetlho mo Maikutlwane. Ba ne ba gogwa ke mosimane yo moleele yo o matsarapa ka bothakga jo bo kgatlhisang. Kutlobotlhoko ya ga MmaMosidi e bontshiwa ke go lela ka a gopola morwae. Kutlobotlhoko e, e etegediwa ke mosimane yo o neng a ba goga kwa pele. Se, re se lemoga fa re mmona a lala a mo gopotse bosigo jotlhe, a eletsa e kete e ka bo e le morwae wa maitibolo. Go se sepe se o neng a se bua se sa ame mosimane yo a tlhotseng a mmone wa kwa Matile. Kwalololo e ileditswe Phetla"